Zahvala obitelji na iskazanim riječima sućuti povodom prelaska u vječnost mame, bake, prabake i pra-prabake Terezije Talan (19. 09. 1930. – 01. 08. 2026.)
Nakon kraće bolesti, u subotu, 1. kolovoza 2026. godine, u 11:10 preminula je u bolnici Novi Marof Terezija Talan, r. Grmec, a vijest o smrti uzorne vjernice križovljanske Župe potom su obznanila i zvona crkve Uzvišenja Svetog Križa u Radovcu. 
Obavijest o smrti ubrzo se proširila krajem te su se na večer, nakon mise u 19 sati, za preminulu Tereziju Talan, u križovljanskoj župnoj crkvi Uzvišenje Sv. Križa okupili vjernici na moljenje krunice, kao i u nedjelju u 19 sati, a s molitvama se nastavilo i po dopremanju pokojnice u grobnu kućicu na groblju u Cestici u ponedjeljak, 3. kolovoza iza 15 sati. 
Za pogreb, određen je utorak, 4. kolovoza u 15 sati, a sprovodne obrede predvodio je vlč. Zorislav Šafran, župnik Župe uzvišenja Svetog Križa Križovljan, kojem su se pridružili  i ostali svećenici; vlč. Ivan Sakač, vlč. Mario Filipović, fra Mirko Kemeviš, preč. Vjekoslav Pavlović, preč. Valent Posavec, vlč. Janez Ferencek iz župe Apače i vlč. Vlado Borak.  
Od grobne kućice, križ prema grobu obitelji Talan ponio je praunuk Dominik. Za križem su potom krenuli muškarci i svećenici, a sliku preminule bake Terezije i latice cvijeća ponijele su Marta i Vida. Lijes s tijelom pokojnice prenijeli su djelatnici tvrtke Anemona, a u nastavku su bili članovi obitelji te ostali vjernici koji su na posljednji ovozemni počinak došli ispratiti pokojnu Tereziju Talan r. Grmec (19. 09. 1930. – 01. 08. 2026.). 
Nakon pogreba, misu zadušnicu, uz koncelebraciju ostalih svećenika, u župnoj crkvi je predslavio vlč. Zorislav Šafran, a misno slavlje, uz pratnju na orguljama Marijana Županića, skladnim pjevanjem uzveličao je zbor Župe kojem su se pridružile i članice Zbora Stellarium. 
U ime obitelji, zahvalu svima koji su došli ispratiti pokojnu Tereziju Talan na vječni počinak uputio je sin Franjo Talan te zahvalio svećenicima na sudjelovanju u obredu ukopa i misi zadušnici te fra Nikoli i fra Dragi koji su donosili pričest baki Treziki za njenog boravka u bolnici u Novom Marofu i Varaždinu, a i svima koji su obitelji izrazili sućut, biskupima: mons. Vladi Košiću iz Siska i mons. Ivanu Milovanu iz Pule; fra Vinku Škafaru iz Slovenije i ostalim svećenicima i mnogobrojnim vjernicima, kao i Anti Belji i Hrvatskom žrtvoslovnom društvu, članovima Društva za obilježavanje grobišta, članovima Hrvatsko rodoslovnog društva Pavao Riter Vitezović, Općini Cestica i poduzeću Tames iz Ptuja i ostalima te rekao da je želja pokojnice bila da se umjesto kupnji svijeća i cvijeća sredstva uplate za potrebe Crkve pa pozvao sve koji hoće i mogu to i učine. 
        Kratki životopis Terezije Talan r. Grmec (19. 09. 1930. – 01. 08. 2026.)
U Radovcu se Stjepanu Grmec i Mariji r. Hutinski, 19. rujna 1930. godine rodila kćer Terezija, koju je potom, 22. rujna, uz kumstvo Dobrotić Ivana i Dore iz Babinca,  krstio vlč. Martin Pižeta, križovljanski župnik. Djetinjstvo je, uz roditelje i brata Mirka rođenog 1932. i  najmlađeg Stjepana, rođenog 1942. provela u roditeljskom domu. 
Osnovnu, tada četverogodišnju školu Križovljan završila je u vrijeme nastanka Nezavisne države Hrvatske, a ljubav prema Bogu i blizina crkve Uzvišenja Sv. Križa od malena ju je vezala za uređenje i crkve i njenog okoliša, kojeg je s posebnom ljubavlju uređivala i u svojim devedesetim godinama. Kao djevojka postala je članica Djevojačkog društva Srca Isusova župe Križovljan, a po obavljenoj prvoj svetoj ispovijedi i pričesti redovito je obavljala prve petke i subote, što je nastavila i svih minulih ljeta.
Vjenčanjem za Josipa Talana (01. 03. 1930. + 31. 05. 2012.),  20. siječnja 1954. godine preselila se u susjedni Križovljan, gdje je život nastavila uz suprugove roditelje, Antuna i Tereziju r. Pavlović, kao i Antunove roditelje Blaža i Helenu r. Klasić. 
U skladnom  braku rodilo im se šestero djece: Marija (r. 03. 11. 1954.), Franjo (11. 04. 1958.), Ana (06. 05. 1960. + 12. 10. 1986.), blizanci  Štefica i Stjepan (23. 04. 1963. + 20. 09. 2020.) i najmlađi Tomislav (r. 04. 11. 1971.). Odrastanjem, djeca su formirala i vlastite obitelji te odlazila iz kuće, a s roditeljima su nastavili živjeti sin Tomislav i supruga mu Bojana te njihova djeca, Helena, Marko i najmlađa Katarina, rođena 31. listopada 2011. godine. 
U ljubavi prema Bogu i bližnjima, supružnici Josip i Terezija odgajali su i svoju djecu, a po njihovu odrastanju i osamostaljivanju nastojali su pomoći i unucima i praunucima, što je po smrti supruga Jože, Terezija nastavila činiti i samostalno. Kako su poslove i brige oko uređenja kuće i vođenja domaćinstva preuzeli mlađi, baka Terezija posvetila se više molitvi, a dok su joj snage dozvolile, posljednjih desetljeća, uz obiteljske grobove, vodila je brigu i oko uređenja svećeničkih grobova križovljanskih župnika na cestičkom groblju: vlč. Ivana Mađarića (ubijenog 10. travnja 1941. od njemačke vojske); Ivana Čižmaka i Ivana Dugi, a svijeću nije zaboravila zapaliti ni na grobu vlč. Zdravka Boraka, brata svećenika Stjepana Antuna Ruganija te obići i grobove kćeri Ane, supruga Josipa, roditelja i rodbine. 
Dok su joj zdravstvene prilike dozvolile, radosno je predmolila krunicu za pokojnike na groblju, a gotovo je redovito bila i na svim misama služenim u križovljanskoj župnoj crkvi, kao i na hodočašćima. 
S posebnom je radošću primila i blagoslov Pape Franje koji joj je na proštenju, blagdana Uzvišenja Svetog Križa, 14. rujna 2020. godine, uručio župnik Zorislav Šafran ( https://www.biskupija-varazdinska.hr/vijesti/uz-devedeseti-rodjendan-baki-tereziji-talan-stigao-i-blagoslov-pape-franje/41186 ),  a sa zahvalnošću  je primila i čestitku župnika i za 95 godina života 21. rujna 2025. godine ( više na  https://viktimologija.com.hr/wp/opcina-cestica-u-ime-zupe-krizovljan-vlc-zorislav-safran-cestitao-95-rodendan-baki-treziki/ ) 
 Na mise u župnu crkvu Uzvišenja Svetog Križa u Radovcu obično je odlazila i sat vremena ranije. Kretala se uz pomoć dvije palice, a u desnoj je obična držala još i krunicu, po kojoj je ostala zapamćena u župi Križovljan i Općini Cestica. Krunicu je nosila i za odlaska na proštenje u Župu sveteBarbare i ostala mjesta, kod posjeta groblju i hodočašćima, pa i za hodočašća Župe Križovljan u Karlovac za Josipovo 2026. godine, a i u bolnicama u kojima je posljednjih mjeseci boravila. 
Baka Trezika, kako su je svi u župi Križovljan i Općini Cestica zvali, bila je ponosno na svoju djecu i 21 unuče od kojih je, od posljedice prometne nesreće, preminula Marija Bogataj, 31 praunče i četvero pra-praunučadi djece Josipa i Terezije Talan, danas uz „adrese“ na području župe Križovljan, Općine Cestica i Republike Hrvatske žive i u Sloveniji, Austriji, Njemačkoj i Švicarskoj.  
Posljednjih desetljeća, s krunicom u ruci, bila je uglavnom na svim misama u župnoj crkvi u Radovcu (osim ako nije bila na krstitkama, prvoj pričesti ili krizmi kojeg od unuka ili praunuka, hodočašću ili proštenju  op ft), pa tako i na ranoj i svečanoj misi u 11 sati na Spasovo, na proštenje u župi Križovljan, 14. svibnja 2026. godine. 
Nakon poljdanje mise pozlilo joj je te je vozilom hitne otpremljena u Varaždin u bolnicu, iz koje se 21. svibnja vratila, a  preporučenu fizikalnu terapiju obavila je u razdoblju 25. svibnja - 12. lipnja u kući. 
Od tada je bila na ranim nedjeljnim misama u župnoj crkvi, a zbog pogoršanja zdravstvenog stanja, u petak 26. lipnja, završila je na odjelu Interne u Varaždinu, odakle je, 7. srpnja, prebačena u bolnicu Novi Marof, gdje je nastavljen oporavak. 
Tamo su je posjetili i vlč. Borak, a i vlč. Šafran, župnik. 
Za boravka u bolnicu u Varaždinu, fra Drago Vrhovac u više joj je navrata donio svetu pričest, kao i fra Nikola Šantek u Novom Marofu, čemu se posebno radovala, pa tako i u petak, 31. srpnja 2026. godine. 
Baka Trezika, od utorka 4. kolovoza 2026. godine, počiva uz supruga Josipa, na groblju u Cestici, a pokopana je na desnoj strani groblja, VIII. red, grobno mjesto broj 7.
Počivala u miru Božjem!

Sućut časne sestre uršulinke Klaududije Đuran
Dragi Prijatelji,
Naš veliki domoljub, istraživač i borac za istinu o našim Mučenicima Drugog svjetskog rata i poraća i odgovoran za istraživanje njihovih grobišta, g. Franjo Talan, preporučuje u molitve svoju dragu mamu Tereziju, koja je, kako vidite iz njegova pisma, dala Crkvi i Domovini brojnu djecu i potomke. Bog ju je nagradio dugim životom i snagom da je i u starosti mogla obilaziti sa sinom i ostalim hodočasnicima brojna gubilišta naših Hrvata.
Dao nam Gospodin još mnogo takvih majki da se obnovi Hrvatska u vjerskom i u domoljubnom smislu. Gospodinu Franji i cijeloj rodbini iskrena sućut, a mi molimo za pokoj njezine lijepe duše.

Sućut preč. Ivana Raka, kancelara Varaždinske biskupije 
Poštovani Franjo, s obzirom da sam odsutan iz Varaždina, tek sam danas vidio vijest o smrti Vaše dobre i pobožne mame Trezike. 
Primite moju najiskreniju kršćansku sućut, a dragu mamu preporučam u svetoj misi i molitvama!
Uvijek smo se s ljubavlju susretali u Vašoj župnoj crkvi gdje je bila živo svjedočanstvo ljudske dobrote i predanosti dobrome Bogu. Tako me rado uvijek pozdravila i iskreno mi se obradovala, i kao potomku Borakove obitelji! Vjerujem da već sada s građanima Neba dijeli rajske radosti koje Bog obećava onima koji ga ljube!
Vama i cijeloj obitelji iskrena sućut zbog ovog zemljskog rastanka, dok nas sve smrt ponovno ne spoji s našim voljenima.
Pokoj vječni dobroj i vjernoj Božjoj sluškinji koja je u mnogome Mu bila vjerna!
Uz želju za svako dobro, 
Ivan Rak, kancelar

